Tällä viikolla suomalaisia on puhuttanut kaksi nuoriin tyttöihin kohdistunutta raiskausepäilyä, jotka tapahtuivat maanantaina Kempeleessä ja tiistaina Raisiossa.

Kaikkiaan 16 kunnassa, joissa on vastaanottokeskuksia, hätämajoitusta tai ryhmäkoteja, ei ole poliisipalveluita. MOSTPHOTOS

Molemmissa tapauksissa epäiltynä on ulkomaalaistaustaisia nuoria miehiä. Raision tapauksessa poliisi on vahvistanut epäillyn olevan turvapaikanhakija. Poliisihallituksen mukaan poliisin tietoon on tullut tänä vuonna kymmenkunta raiskausjuttua, jossa epäiltynä on turvapaikanhakija.

Perjantaina sisäministeri Petteri Orpo (kok) sanoi, että turvallisuuden kannalta väärissä paikoissa olevia vastaanottokeskuksia suljetaan. Esimerkiksi hän mainitsee keskukset, jotka ovat poliisin näkökulmasta liian kaukana.

Maahanmuuttoviraston mukaan Suomessa on yhteensä 86 kuntaa, joissa on vastaanottokeskus, hätämajoitusyksikkö ja/tai alaikäisten ryhmäkoti.

Suomessa on 22 kuntaa, joissa on vastaanottokeskus, hätämajoitusyksikök tai alaikäisten ryhmäkoti, muttei poliisipalveluita kun yhteispalvelupisteitä ei huomioida.

Vastaanottokeskus/hätämajoitus/alaikäisten ryhmäkoti on 64 kunnassa, jossa on myös poliisipalveluita.

Sen lisäksi esimerkiksi Vöyrillä on sekä vastaanottokeskus että alaikäisten ryhmäkoti, mutta poliisipalveluiden osalta vain yhteispalvelupiste. Käytännössä siellä ei siis ole partiota aina paikalla. Myös esimerkiksi Kauhavalla ja Maalahdella on vastaanottokeskukset, mutta poliisipalvelut tarkoittavat yhteispalvelupistettä.

Katso Iltalehden kokoamasta kartasta, mikä tilanne on kussakin kunnassa.

Punaisella merkityissä kunnissa on turvapaikanhakijoiden vastaanottokeskus, hätämajoitusyksikkö ja/tai alaikäisten ryhmäkoti, mutta ei lainkaan poliisipalveluita.

Oranssilla merkityissä kunnissa on vastaanottokeskus, hätämajoitusyksikkö ja/tai alaikäisten ryhmäkoti sekä poliisiasema tai poliisin palvelupiste.

Sinisellä merkityissä kunnissa on poliisiasema tai poliisin palvelupiste, mutta ei vastaanottokeskusta.

Harmaalla merkityissä kunnissa ei ole poliisin toimipistettä eikä vastaanottokeskusta.

Juttua päivitetty 20.10: Kartasta korjattu tieto Vihdin ja Urjalan poliisipalveluista. Kartasta on myös otettu tieto poliisipalveluista pois niistä kunnista, joissa poliisipalveluita saa vain yhteispalvelupisteistä. Yhteispalvelupisteissä ei työskentele poliisin henkilökuntaa eivätkä ne ole poliisiasemia tai muita poliisin toimipisteitä.